## El Consell ratifica la pròrroga i modificació del servici d’informació, orientació i suport sobre ajudes urgents per la dana

*** Este servici d’atenció a la ciutadania es prorroga un mes més en 9 municipis
* L’objectiu és reforçar el suport a ajuntaments i persones afectades amb la finalitat d’agilitzar els processos**

El Consell ha ratificat les resolucions de la Conselleria de Justícia i Administració Pública per a prorrogar i modificar la prestació del servici d’informació, orientació i suport sobre les ajudes urgents de la Generalitat, conseqüència de la dana d’octubre de 2024.

En este sentit, la Conselleria de Justícia i Administració Pública, en el marc de les competències en matèria d’atenció a la ciutadania, va aprovar la declaració d’emergència de 28 de febrer de 2025, pel qual es donava continuïtat al servici que estava prestant Tragsatec.

Fins ara, s’ha prestat servici de suport amb dos persones en cada una de les 13 oficines fixes situades en els municipis d’Alaquàs, Albal, l’Alcúdia, Aldaia, Alfafar, Alginet, Catarroja, Chiva, Xirivella, Picanya, Sedaví, Turís i Utiel.

La pròrroga aprovada pel Consell permetrà continuar prestant este servici durant el mes d’abril en els municipis d’Albal, Aldaia, Alginet, Catarroja, Chiva, Utiel, Alaquàs, Sedaví i Alfafar, amb un import total de 252.422 euros.

El motiu d’esta pròrroga és reforçar el suport institucional als ajuntaments i a les persones afectades per la riuada, amb l’objectiu de donar suport tant en la gestió i tramitació d’ajudes destinades a la recuperació, com facilitar la informació essencial per a la ciutadania, amb l’objectiu d’agilitzar els processos.

Estes oficines oferixen atenció i suport a la ciutadania per a l’aportació de documentació de les ajudes tramitades, suport en la sol·licitud d’ajudes de la Generalitat que es tramiten des de les oficines de coordinació de postemergència, i informació sobre els tràmits de les diverses ajudes gestionades per la Generalitat, així com resolució de dubtes sobre els seus expedients.

Fecha: 08/04/2025